AIŠKINAMASIS RAŠTAS

Dėl savivaldybės nematerialiojo turto perdavimo Molėtų r. paslaugų centrui

**1. Parengto tarybos sprendimo projekto tikslai ir uždaviniai**

Molėtų r. paslaugų centras (toliau – Centras) 2018 m. lapkričio 23 d. raštu Nr. S1-16 „Dėl programinės įrangos perdavimo Molėtų r. paslaugų centrui“ kreipėsi į Molėtų rajono savivaldybės administraciją su prašymu perduoti Centrui programinę įrangą, kurią savivaldybės biudžetinės įstaigos (toliau – įstaigos) naudoja biudžeto buhalterinei apskaitai ir darbo užmokesčio apskaitai vykdyti. Nuo 2018 m. gegužės 1 d. įsteigtas Centras centralizuotai tvarko įstaigų buhalterinę apskaitą, todėl tikslinga įstaigų įsigytas buhalterinės apskaitos programas perduoti Centrui patikėjimo teise valdyti, naudoti ir disponuoti jomis. Visų įstaigų direktoriai įsakymais pripažino buhalterinės apskaitos programas nereikalingomis jų veiklai ir siūlo perduoti Molėtų r. paslaugų centrui.

Parengto sprendimo projekto tikslas – perduoti Molėtų r. paslaugų centrui patikėjimo teise valdyti, naudoti ir disponuoti savivaldybei nuosavybės teise priklausantį ir šiuo metu įstaigų patikėjimo teise valdomą nematerialųjį turtą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1, 2, 4 dalys;

Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo, patvirtinto Molėtų rajono savivaldybės tarybos 2014 m. gruodžio 18 d. sprendimu Nr. B1-211 „Dėl Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“, 3.1 papunktis, 20 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybės turtas bus perduotas Molėtų r. paslaugų centrui, kuris turtą naudos nuostatuose nurodytai veiklai vykdyti.

Neigiamų pasekmių nenumatoma.

**4. Priemonės sprendimui įgyvendinti**

Įstaigos pasirašys turto perdavimo aktus.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Savivaldybės biudžetinės įstaigos.